
A Compact mutáció hatása a harántcsíkolt izom glikogéntartalmára

A TGF-β családba tartozó miosztatin meghatározó szerepet játszik a harántcsíkolt izomtömeg szabályozásában, hatásának elmaradása hipertrófiát eredményez. A Compact (Cmpt) egerek 12 bázispár deléciót hordoznak a promiosztatin érése során lehasadó propeptid régióban. Ismert, hogy a miosztatin génkiütött és a Cmpt egerek hipermuszkulárisak, de a megnövekedett izomtömeghez nem társul arányosan fokozott izomerő. Célunk volt a Cmpt egerek fenotípusának további jellemzése, az izmok glikogéntartalmának vizsgálata. Kísérleteinket hím Cmpt és kontroll CFLP egereken (n=3-4, 10 hetes) végeztük. A tibialis anterior izmokból készített fagyasztott metszeteken a minták glikogéntartalmát PAS-festéssel tettük láthatóvá, majd a mikroszkópos felvételekből Cell B szoftverrel rekonstruáltuk a teljes izomkeresztmetszeteket. Ezt követően Digimizer programmal analizáltuk a rostok méretét, és a szürkeárnyalatossá konvertált felvételeken denzitometráltuk a PAS-festés intenzitását (0-1 OD). A Cmpt állatokban hipertrófiát mutató m. tibialis anterior rostjaiban a PAS-festés átlagos intenzitása 0,46±0,036 vs. 0,595±0,036 OD (Cmpt vs. CFLP, átlag±SD) volt. A PAS-intenzitás eloszlási görbéje egyforma szélességű, de a csúcs a gyengébb intenzitás felé tolódott a Cmpt mintákban. A rostonkénti glikogéntartalom szignifikánsan kisebb volt a Cmpt állatokban: 976,4±116,6 vs. 1509±149,8 OD*μm2 (átlag±SD). A különböző glikogéntartalmú izomrostok százalékos eloszlása eltérő mintázatot mutatott, a Cmpt állatokban az eloszlási görbe keskenyebb, és csúcsa a kisebb glikogéntartalmú rostok irányába tolódott, viszont az izmok teljes keresztmetszetére vonatkozó glikogéntartalom nem mutatott szignifikáns eltérést a CFLP állatokhoz képest. Eredményeink alapján a Cmpt rostok glikogéntartalma csökkent, ami magyarázatot adhat a korábban leírt izomerő-csökkenésre.

